Histopatoloxía dun caso de conxestión pulmonar, que mostra intersticios con deposición de hemosiderina (frecha negra), edema e engrosamento do coláxeno. Os alvéolos conteñen un siderófago (frecha branca, caracterizado polo seu groso pigmento castaño, que é lixeiramente refráctil).
Ril visto ao microsocopio. As áreas marróns son de hemosiderina.
A **hemosiderina** é un complexo proteico para o almacenamento de ferro que está composto de ferritina parcialmente dixerida e lisosomas. A degradación do grupo hemo dá lugar a biliverdina e ferro. Entón o corpo atrapa o ferro liberado e almacénao como hemosiderina nos tecidos. A hemosiderina xérase tamén nas vías metabólicas anormais da ferritina.

Só se atopa dentro das células (e non circulando libre polo sangue) e parece ser un complexo de ferritina normal, ferritina desnaturalizada e outros materiais. O ferro dos depósitos de hemosiderina está pouco dispoñible para a subministración deste elemento cando se necesita. A hemosiderina pode identificarse histoloxicamente coa tinguidura de *azul de Prusia de Perls*; o ferro da hemosiderina toma un ton de azul a negro cando se expón ao ferrocianuro potásico desta tinguidura. Nos animais normais os depósitos de hemosiderina son pequenos e son pouco aparentes se non se aplican tinguiduras especiais. Xeralmente, detéctanse acumulacións excesivas de hemosiderina dentro das células do sistema fagocítico mononuclear ou ocasionalmente dentro de células epiteliais do fígado e riles.

Varias doenzas orixinan depósitos de grandes cantidades de hemosiderina nos tecidos. Aínda que estes depósitos non causen síntomas, poden orixinar danos nos órganos. A hemosiderina encóntrase normalmente nos macrófagos e é especialmente abundante despois de sufrir hemorraxias, o que suxire que a súa formación pode estar relacionada coa fagocitose dos glóbulos vermellos e a hemoglobina que contiñan. A hemosiderina pode acumularse en diferentes órganos en varias doenzas. Pode depositarse en doenzas asociadas cunha sobrecarga de ferro. Adoitan ser doenzas nas que cómpre facer frecuentes transfusións de sangue, como a anemia falciforme e a talasemia.

O ferro é necesario para diversas reaccións químicas e procesos do corpo (por exemplo, as oxidacións-reducións), pero é tóxico cando non está debidamente almacenado, polo cal no corpo se desenvolveron diversos métodos para almacenalo, como a hemosiderina e feritina.

Notas
-----

1. ↑  "Hemosiderin". *Definition, Staining, Function and Treatment*. 2019-05-04. Consultado o 2019-05-04.
2. ↑  Kalakonda, Aditya; John, Savio (2018-10-27). "Physiology, Bilirubin". *NCBI Bookshelf*. PMID 29261920. Consultado o 2019-05-04.
3. 1 2  Litwack, Gerald (2018). "Micronutrients (Metals and Iodine)". *Human Biochemistry*. Elsevier. pp. 591–643. ISBN 978-0-12-383864-3. doi:10.1016/b978-0-12-383864-3.00019-3.
4. ↑  Richter, Goetz (1 de agosto de 1957). "A Study of Hemosiderosis with Aid of Electron Microscopy". *The Journal of Experimental Medicine* **106** (2): 203–218. PMC 2136742. PMID 13449232. doi:10.1084/jem.106.2.203.
5. ↑  Fischbach, FA; Gregory, DW; Harrison, PM; Hoy, TG; Williams, JM (decembro de 1971). "On the structure of hemosiderin and its relationship to ferritin.". *Journal of Ultrastructure Research* **37** (5): 495–503. PMID 5136270. doi:10.1016/S0022-5320(71)80020-5.
6. ↑  Kumar, Abbas, Aster, Vinay, Abul K. Jon C. (2015). *Robbins & Cotran Pathologic Basis of Disease, 9th Edition*. Elsevier. p. 650. ISBN 978-1-4557-2613-4.
7. ↑  "Forensic Pathology".
8. ↑  "Hereditary haemochromatosis through 150 years". *Tidsskrift for den Norske Legeforening* (en inglés). Consultado o 2018-07-14.

|  |  |
| --- | --- |
| Control de autoridades | 
* Wd: Q422203
* BNCF: 46065
* EBID: ID
* GEC: 0113829
* GND: 4736534-1
* LCCN: sh85060237
* MAG: 2777478355

 |

|  |  |
| --- | --- |
| Identificadores | 
* MeSH: D006485
* MeSH: D12.776.556.526

 |